  Майя Бывальцева Церебральной параличен висись муртъёс пӧлын футболэн шудонъя Россилэн первенствояз Удмуртиысь «Зенит» команда куинетӥ инты басьтӥз. Со сярысь клублэн «ВКонтакте» мерлыко вотэсысь бамаз ивортӥзы. Со сяна, «Зенитысь» Павел Голубенко первенстволэн устоез нападающиез луиз, со вожвылъяськисьёслэн капкаязы 18 туп пыртӥз. Удмуртиысь команда понна та нырысетӥ медальёс, кылем сезонын пиос куатетӥ инты басьтӥзы вал 22 аресозь пиос пӧлын ӵошатсконъёс 11-18 куартолэзе Ленинград улосвылысь Тихвин карын ортчизы. Первенствое куать команда пыриськиз. Нырысетӥ инты Москваысь «Спартак» басьтӥз, кыкетӥ – Екатеринбургысь «Уралмаш». Сӧсыръёслэн футболэн шудонъя «Зенит» клубзы церебральной параличен висисьёс пӧлын футболэз 2019-тӥ арысен азинтэ. Али отчы пӧртэм сямен сӧсыр луэм 7-23 аресъем 60-лэсь трос пиналъёс но егитъёс ветло. Клублэн президентэз – Андрей Кузнецов.   Тодэ вайытом, Удмуртиысь Владислав Лекомцев суй-пыдзыя сӧсыр спортсменъёс пӧлын куасэн бызьылонъя но биатлонъя дуннелэн кубокез понна вожвылъяськонын вормиз. Ивортодэтъя «Удмуртия» агентстволэн редакторез спортсменэн бадӟым интервью гожтӥз.  Тегъёс: Спорт Футбол Удмуртия Россия сӧсыръёс  